આજ કાલનો ટ્રેન્ડ છે… ઑનલાઇન શોપિંગ. ઑનલાઇન શોપિંગની સુવિધા કેટલાય લોકોને ગમે છે. પણ સામે કેટલાંક એવા પણ છે જે ઑનલાઇન શોપિંગને છેતરપિંડીનું માધ્યમ માને છે. આપણે ઘણીવાર એવી વાતો સાંભળી જ હશે કે કોઇએ એક ફોન મંગાવ્યો ઑનલાઇન, પણ અંદરથી બીજી કોઈ વસ્તુ નીકળી. તો બીજી તરફ એવા પણ લોકો છે જેઓ ઑનલાઇન શોપિંગથી પોતાનો સમય સાચવીને સંતોષ વ્યક્ત કરે છે.જો કે હવે ગ્રાહક સુરક્ષા મજબૂત બની છે, જેથી ઑનલાઈન શોપિંગમાં છેતરપિંડી સાવ ઘટી ગઈ છે, પણ ઑનલાઈન શોપિંગના ઘણાં ફાયદા છે. ભારતમાં ઑનલાઈન શોપિંગનો બિઝનેસ કૂદકેને ભૂસકે વધી રહ્યો છે. ઑનલાઇન શોપિંગ શા માટે કરવું જો કોઇ એવુ કહે તો તેના માટે અહીં કેટલાક લાભ કહ્યા છે. એક તો રાહ જોવાની ઝંઝટ નહીં. જો ક્યારેક કોઇ મૉલમાં કે દુકાનમાં આપ ખરીદી કરવા ગયા, ખરીદી કરી પણ લીધી, પણ સૌથી વધુ તકલીફ ત્યારે થાય જ્યારે બિલ બનાવવામાં રાહ જોવાનો વારો આવે. શોપિંગ મૉલમાં બિલીંગમાં લાંબી લાઈનો હોય છે, અને હવે અત્યારે તો આપણે ઘડિયાળના કાંટે ચાલીએ છીએ. થોડી રાહ જોવી પણ આપણને પોષાતી નથી. અને જો રજાના દિવસ હોય તો ઘણા એવુ માને કે કોણ રજા આવી રીતે રાહ જોવામાં બગાડે. એટલે લોકો એવુ વિચારે કે બહાર જઇને સમયનો વ્યય કરવો એના કરતાં ઘરે બેઠા બેઠા જ જો ઓર્ડર આપી દેવામાં આવે તો શું ખોટું. પછી એ ભલે હોય ફેશનેબલ કપડા હોય, મોબાઇલ કે શાકભાજી જ કેમ નહીં હોય. આ સિવાય ક્યારેક આપણે એવી વસ્તુની જરુર હોય કે જે જલ્દીથી ઉપલબ્ધ ન થાય એને માટે અલગ અલગ દુકાનોમાં શોધ ચલાવવી પડે. પહેલા તો એવી દુકાન શોધવી પડે જ્યાં આવી વસ્તુ મળતી હોય અને પછી તેમાં પ્રોડક્ટની શોધ… ઘણી વાર કોઇ વસ્તુની ડિમાન્ડ એટલી હોય કે આપણે જઇએ એટલી વાર તે અનઅવેઇલેબલ હોય. આના કરતાં જ્યાં છે ત્યાંથી ડાયરેક્ટ ઓર્ડર આપી દઇએ તો મોટાભાગની ભેજામારી ઓછી થઇ જાય.